b"\n_START_ARTICLE_\nPatrimoni reial\n_START_PARAGRAPH_\nEl patrimoni reial era el conjunt de b\xc3\xa9ns, drets i rendes provinents de diverses localitats o viles de Catalunya, i tamb\xc3\xa9 a la resta de pa\xc3\xafsos de la Corona d'Arag\xc3\xb3, que eren de titularitat del rei._NEWLINE_Inclo\xc3\xafa rendes provinents de feus reials, de terres i de viles, lleudes, drets derivats de l'administraci\xc3\xb3 de just\xc3\xadcia, censos sobre forns, carnisseries i escrivanies, drets sobre b\xc3\xa9ns vacants, etc. Inclo\xc3\xafa, per tant, drets d'origen fiscal i jurisdiccional i altres drets d'origen senyorial. Era administrat pel batlle general de Catalunya, ofici reglamentat l'any 1347._NEWLINE_Al llarg del segle XIV, una part del patrimoni reial fou alienat, molt sovint amb cartes de gr\xc3\xa0cia. A la fi d'aquest segle hi hagu\xc3\xa9 una pol\xc3\xadtica reial de recuperaci\xc3\xb3 del patrimoni, molt sovint, a c\xc3\xb2pia de ser pagat pels mateixos habitants de les viles.\n_START_SECTION_\nEl Reial Patrimoni en el Regne de Mallorca\n_START_PARAGRAPH_\nLa instituci\xc3\xb3 m\xc3\xa9s antiga en la gesti\xc3\xb3 del Reial Patrimoni va ser el batle.  Jaume II de Mallorca, en el marc de la seva pol\xc3\xadtica reformista, va introduir la figura de la Procuraci\xc3\xb3 Reial, dirigida per dos procuradors, notaris de professi\xc3\xb3, que substitu\xc3\xafren el batle. Amb la reincorporaci\xc3\xb3 a la Corona d'Arag\xc3\xb3 els procuradors es redu\xc3\xafren a un i la Procuraci\xc3\xb3 Reial va adquirir la seva forma definitiva, que culmin\xc3\xa0 en el segle XV i la convert\xc3\xad en la instituci\xc3\xb3 m\xc3\xa9s important despr\xc3\xa9s de la Governaci\xc3\xb3._NEWLINE_El Decret de Nova Planta va deixar al davant del patrimoni reial la figura d'un intendent. En el segle XIX, en temps de Ferran VII, es va separar la hisenda p\xc3\xbablica dels b\xc3\xa9ns patrimonials del rei (1815). El 1865 els b\xc3\xa9ns de la Corona a les Balears estaven redu\xc3\xafts al palau de l'Almudaina i a la muntanya i castell de Bellver."